Document ID: 32006D0474

ΑΠΌΦΑΣΗ ΤΗΣ ΕΠΙΤΡΟΠΉΣ
της 6ης Ιουλίου 2006
για τη λήψη μέτρων για την πρόληψη της εξάπλωσης της γρίπης των πτηνών με υψηλή παθογονικότητα, που προκαλείται από τον υπότυπο H5N1 του ιού της γρίπης τύπου A σε πτηνά που φυλάσσονται σε ζωολογικούς κήπους και εγκεκριμένους οργανισμούς, ινστιτούτα ή κέντρα στα κράτη μέλη και για την κατάργηση της απόφασης 2005/744/ΕΚ
[κοινοποιηθείσα υπό τον αριθμό Ε(2006) 3054]
(Κείμενο που παρουσιάζει ενδιαφέρον για τον ΕΟΧ)
(2006/474/ΕΚ)
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Κοινότητας,
την οδηγία 90/425/ΕΟΚ του Συμβουλίου, της 26ης Ιουνίου 1990, σχετικά με τους κτηνιατρικούς και ζωοτεχνικούς ελέγχους που εφαρμόζονται στο ενδοκοινοτικό εμπόριο ορισμένων ζώντων ζώων και προϊόντων με προοπτική την υλοποίηση της εσωτερικής αγοράς (1), και ιδίως το άρθρο 10 παράγραφος 4,
την οδηγία 2005/94/ΕΚ του Συμβουλίου, της 20ής Δεκεμβρίου 2005, σχετικά με κοινοτικά μέτρα για την καταπολέμηση της γρίπης των πτηνών και την κατάργηση της οδηγίας 92/40/ΕΟΚ (2), και ιδίως τα άρθρα 56 παράγραφος 3, 57 παράγραφος 2, 63 παράγραφος 3 και 66 παράγραφος 2,
Εκτιμώντας τα ακόλουθα:
(1)
Η γρίπη των πτηνών αποτελεί λοιμώδη ιογενή ασθένεια των πουλερικών και των πτηνών, η οποία προκαλεί θνησιμότητα και διαταραχές που είναι δυνατόν να λάβουν ταχέως διαστάσεις επιζωοτίας και πιθανόν να αποτελέσουν σοβαρή απειλή για την υγεία των ζώων και τη δημόσια υγεία και να μειώσουν κατακόρυφα την κερδοφορία της πτηνοτροφίας.
(2)
Με την απόφαση 2005/744/ΕΚ της Επιτροπής, της 21ης Οκτωβρίου 2005, για τον καθορισμό των απαιτήσεων για την πρόληψη της γρίπης των πτηνών με υψηλή παθογονικότητα, που προκαλείται από τον υπότυπο H5N1 του ιού της γρίπης τύπου Α σε ευαίσθητα πτηνά που φυλάσσονται σε ζωολογικούς κήπους στα κράτη μέλη (3), ορίστηκαν ορισμένες απαιτήσεις σχετικά με τη βιοασφάλεια και τον εμβολιασμό των πτηνών των ζωολογικών κήπων, λαμβάνοντας υπόψη τον κίνδυνο που εγκυμονεί ο υψηλής παθογονικότητας ιός τύπου Α υποτύπου H5N1 της γρίπης των πτηνών. Η εν λόγω απόφαση προβλέπει επίσης την υποβολή από τα κράτη μέλη στην Επιτροπή των σχεδίων τους για τον εμβολιασμό των πτηνών που φυλάσσονται σε ζωολογικούς κήπους.
(3)
Η οδηγία 2005/94/ΕΚ ορίζει κανόνες για την καθιέρωση προληπτικού εμβολιασμού κατά της γρίπης των πτηνών, μεταξύ άλλων, των πτηνών που βρίσκονται σε αιχμαλωσία, όπως τα πτηνά που φυλάσσονται σε ζωολογικούς κήπους και προβλέπει λεπτομερείς σχετικούς κανόνες που θα θεσπιστούν από την Επιτροπή. Η εν λόγω οδηγία προβλέπει επίσης την υποχρέωση των κρατών μελών να υποβάλλουν στην Επιτροπή για έγκριση τα σχέδιά τους για προληπτικό εμβολιασμό των πουλερικών ή άλλων πτηνών που βρίσκονται σε αιχμαλωσία.
(4)
Η οδηγία 1999/22/ΕΚ του Συμβουλίου, της 29ης Μαρτίου 1999, για τη διατήρηση άγριων ζώων στους ζωολογικούς κήπους (4), ορίζει τους ζωολογικούς κήπους που καλύπτονται από την εν λόγω οδηγία. Ο ορισμός αυτός πρέπει να ληφθεί υπόψη για τους σκοπούς της παρούσας απόφασης.
(5)
Η οδηγία 92/65/ΕΟΚ του Συμβουλίου, της 13ης Ιουλίου 1992, που καθορίζει τους όρους υγειονομικού ελέγχου που διέπουν το εμπόριο και τις εισαγωγές στην Κοινότητα ζώων, σπέρματος, ωαρίων και εμβρύων που δεν υπόκεινται, όσον αφορά τους όρους υγειονομικού ελέγχου, στις ειδικές κοινοτικές ρυθμίσεις που αναφέρονται στο τμήμα Ι του παραρτήματος Α της οδηγίας 90/425/ΕΟΚ (5), προβλέπει κανόνες σχετικά με τα ζώα που διακινούνται μεταξύ εγκεκριμένων οργανισμών, ινστιτούτων ή κέντρων.
(6)
Δεδομένου ότι, λόγω του περιορισμού τους, τα πτηνά που φυλάσσονται σε ζωολογικούς κήπους και εγκεκριμένους οργανισμούς, ινστιτούτα ή κέντρα δεν μπορούν κανονικά να έλθουν σε επαφή με πουλερικά ή άλλα πτηνά που βρίσκονται σε αιχμαλωσία και, επομένως, δεν αποτελούν κίνδυνο μόλυνσης για τα πουλερικά ή άλλα πτηνά που βρίσκονται σε αιχμαλωσία και δεδομένης της αξίας των πτηνών που φυλάσσονται σε ζωολογικούς κήπους, ο προληπτικός εμβολιασμός των εν λόγω πτηνών ενδέχεται να αποτελεί κατάλληλο συμπληρωματικό προληπτικό μέτρο. Κατά συνέπεια, είναι σκόπιμο να καθοριστούν σε κοινοτικό επίπεδο λεπτομερείς κανόνες όσον αφορά τον προληπτικό εμβολιασμό των πτηνών που φυλάσσονται σε ζωολογικούς κήπους και εγκεκριμένους οργανισμούς, ινστιτούτα ή κέντρα, τους οποίους πρέπει να τηρούν τα κράτη μέλη εάν θεωρήσουν σκόπιμο τον εμβολιασμό των πτηνών αυτών.
(7)
Είναι επίσης σκόπιμο να οριστούν, σε κοινοτικό επίπεδο, λεπτομερείς κανόνες σχετικά με μέτρα βιοασφάλειας για την πρόληψη της γρίπης των πτηνών με υψηλή παθογονικότητα, που προκαλείται από τον υπότυπο H5N1 του ιού της γρίπης τύπου A σε πτηνά που φυλάσσονται σε ζωολογικούς κήπους και εγκεκριμένους οργανισμούς, ινστιτούτα ή κέντρα στα κράτη μέλη, ώστε να προστατευθούν τα άγρια ζώα και να διατηρηθεί η βιοποικιλότητα.
(8)
Είναι σκόπιμο να προβλέπεται η έγκριση των σχεδίων εμβολιασμού που έχουν υποβληθεί από τα κράτη μέλη σύμφωνα με την απόφαση 2005/744/ΕΚ και την οδηγία 2005/94/ΕΚ.
(9)
Για λόγους σαφήνειας κρίνεται σκόπιμο να καταργηθεί η απόφαση 2005/744/ΕΚ και να αντικατασταθεί από την παρούσα απόφαση.
(10)
Τα μέτρα που προβλέπονται στην παρούσα απόφαση είναι σύμφωνα με τη γνώμη της μόνιμης επιτροπής για την τροφική αλυσίδα και την υγεία των ζώων,
ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
Άρθρο 1
1. Η παρούσα απόφαση ορίζει λεπτομερείς κανόνες:
α)
που θα εφαρμόζονται για να προληφθεί η εξάπλωση της γρίπης των πτηνών που προκαλείται από τον υπότυπο H5N1 του ιού της γρίπης τύπου Α («HPAI H5N1») από πτηνά που ζουν σε άγρια κατάσταση σε πτηνά που φυλάσσονται σε ζωολογικούς κήπους και εγκεκριμένους οργανισμούς, ινστιτούτα ή κέντρα.
β)
για τον εμβολιασμό των πτηνών που φυλάσσονται σε ζωολογικούς κήπους και εγκεκριμένους οργανισμούς, ινστιτούτα ή κέντρα.
2. Η παρούσα απόφαση εγκρίνει ορισμένα σχέδια για τον εμβολιασμό πτηνών που φυλάσσονται σε ζωολογικούς κήπους και εγκεκριμένους οργανισμούς, ινστιτούτα ή κέντρα που έχουν υποβληθεί στην Επιτροπή δυνάμει του άρθρου 5 παράγραφος 1 της απόφασης 2005/744/ΕΚ και σχεδίων προληπτικού εμβολιασμού δυνάμει του άρθρου 56 παράγραφος 2 της οδηγίας 2005/94/ΕΚ.
Άρθρο 2
Για τους σκοπούς της παρούσας απόφασης ισχύουν οι ορισμοί της οδηγίας 2005/94/ΕΚ.
Επιπλέον, ισχύει ο ορισμός των ζωολογικών κήπων του άρθρου 2 της οδηγίας 1999/22/ΕΚ και ο ορισμός των εγκεκριμένων οργανισμών, ινστιτούτων και κέντρων του άρθρου 2 παράγραφος 1 στοιχείο γ) της οδηγίας 92/65/ΕΟΚ.
Άρθρο 3
Τα κράτη μέλη λαμβάνουν τα δέοντα και εφικτά μέτρα για τη μείωση του κινδύνου μετάδοσης του ιού «HPAI H5N1» από πτηνά που ζουν σε άγρια κατάσταση σε πτηνά που φυλάσσονται σε ζωολογικούς κήπους και εγκεκριμένους οργανισμούς, ινστιτούτα ή κέντρα, λαμβάνοντας υπόψη τα κριτήρια και τους παράγοντες κινδύνου που καθορίζονται στο παράρτημα I.
Ειδικότερα, ανάλογα με τη συγκεκριμένη επιδημιολογική κατάσταση, τα εν λόγω μέτρα θα αποσκοπούν στην πρόληψη της άμεσης και της έμμεσης επαφής μεταξύ των πτηνών που ζουν σε άγρια κατάσταση, ιδιαίτερα των υδρόβιων πτηνών, και των πτηνών που φυλάσσονται σε ζωολογικούς κήπους και εγκεκριμένους οργανισμούς, ινστιτούτα και κέντρα.
Άρθρο 4
Τα σχέδια προληπτικού εμβολιασμού κατά του ιού «HPAI H5N1», τα οποία υποβάλλονται σύμφωνα με το άρθρο 56 παράγραφος 2 της οδηγίας 2005/94/ΕΚ, θα αφορούν, με βάση αξιολόγηση των κινδύνων, τα πτηνά που φυλάσσονται σε ζωολογικούς κήπους και εγκεκριμένους οργανισμούς, ινστιτούτα και κέντρα.
Όταν τα κράτη μέλη υποβάλλουν σχέδια προληπτικού εμβολιασμού κατά του ιού «HPAI H5N1» σύμφωνα με το άρθρο 56 παράγραφος 2 της οδηγίας 2005/94/ΕΚ, τα οποία αφορούν πτηνά που φυλάσσονται σε ζωολογικούς κήπους και εγκεκριμένους οργανισμούς, ινστιτούτα και κέντρα, τα εν λόγω σχέδια:
α)
καταρτίζονται σύμφωνα με τις απαιτήσεις που ορίζονται στο παράρτημα II της παρούσας απόφασης· και
β)
επιπλέον των πληροφοριών που προβλέπονται από το άρθρο 56 παράγραφος 2 της οδηγίας 2005/94/ΕΚ, περιέχουν την ακριβή διεύθυνση και θέση των ζωολογικών κήπων και εγκεκριμένων οργανισμών, ινστιτούτων και κέντρων όπου θα πραγματοποιηθεί ο προληπτικός εμβολιασμός.
Άρθρο 5
1. Τα σχέδια προληπτικού εμβολιασμού, που έχουν υποβληθεί από τα κράτη μέλη σύμφωνα με το άρθρο 56 παράγραφος 2 της οδηγίας 2005/94/ΕΚ και τα οποία παρατίθενται στο παράρτημα III της παρούσας απόφασης, εγκρίνονται.
2. Τα σχέδια εμβολιασμού των πτηνών που φυλάσσονται σε ζωολογικούς κήπους και εγκεκριμένους οργανισμούς, ινστιτούτα και κέντρα, που έχουν υποβληθεί από τα κράτη μέλη σύμφωνα με την απόφαση 2005/744/ΕΚ και τα οποία παρατίθενται στο παράρτημα ΙΙΙ της παρούσας απόφασης, θεωρούνται εγκεκριμένα κατά την έννοια της παραγράφου 1 του παρόντος άρθρου.
3. Η Επιτροπή δημοσιεύει τα σχέδια προληπτικού εμβολιασμού για τον εμβολιασμό των πτηνών που φυλάσσονται σε ζωολογικούς κήπους και εγκεκριμένους οργανισμούς, ινστιτούτα και κέντρα τα οποία παρατίθενται στο παράρτημα III.
Άρθρο 6
Τα κράτη μέλη θεσπίζουν αμέσως τα αναγκαία μέτρα ώστε να συμμορφωθούν με την παρούσα απόφαση. Πληροφορούν αμέσως σχετικά την Επιτροπή.
Άρθρο 7
Η απόφαση 2005/744/ΕΚ καταργείται.
Άρθρο 8
Η παρούσα απόφαση απευθύνεται στα κράτη μέλη.
Βρυξέλλες, 6 Ιουλίου 2006.

Labels: 0
20
6